Делилик юкъунчлыдыр 
Тюрк языджысы Шереф Иылмаздан 

Даа: «Делилик юкъунчлы дегиль», — дейлер. Инанманъыз! 

Кеченлери, бир аркъадашымны зиярет этмеге истедим, 
чалышкъан ерине кеттим. Тюкяны огюнде бир къач скемле къойып, 
субетлешмеге башладыкъ. Далдыкъ... 

Бир къач вакъыттан сонъ, тюкянгъа муштери кельди. 

Аркъадашым: 

— Онъа Дели Сабри дейлер. Акъылдан тайгъан, — деди. Мен 
адамгъа башындан аякъларына къадар теляш иле бакътым. 
Аркъадашым янындаки бош скемлеге косьтерип, Дели Сабрини 
отурмагъа давет этти. 

— Кель, отур, — деди. Адам итаатлы шекильде янымызгъа отурды. 
Валлахи, делилигини исбатлагъан ич бир аляметини коремедим. Биз 
одыр-будыр акъкъында лаф эттик. Бираздан тюкян огюнде бир араба 
токътады. Машинадан чыкъкъан адам аркъадаптымнынъ танышы эди. 
О да келип, янымызгъа отурды. Дёртюмиз берабер отурамыз. 
Аркъадашым, арабадан чыкъкъан адамгъа: 

— Не о? Хайырлымы? Къайда кетесинъ? — деп сорады. Адам: 

— Бираз кубре алдым... — деди. 

Дели Сабри шу аньде сёзге къарышты: 

— Топракънен не япаджакъсынъ? 

— Чичеклерге сепеджем. 

Дели Сабри айретнен башыны саллады: 

— Къулакъларыма инанмайым! Мен джилекни шекернен ашайым, 
адым эп бир Дели Сабридир, — деди. 

Тюшюнджеге далдым; адам акълы. Ата сёзюнде: «Адым чыкъты 
докъузгъа, тюшмез секизге» — деп айтыла. Адамгъа бир кере дели 
деп айттылармы, не япса япсын, файдасы ёкъ. 

Бир къач вакъыттан сонъ аркъадашымнынъ танышы арабасына 
минип, ёлуны девам этти. Биз субетимизни девам эттик. Даа догъру, 
мен аркъадашымнен лаф этемиз, Дели Сабри бизни сес 
чыкъармайып динълей. Шу адамгъа Дели демеге тилим чевирильмей. 

Бир аньде, акълыма бир фикир кельди: «Озюни акъыллы деп 
сайгъан о къадар инсан бар, керчекте исе олар къаршыдаки адамны 
динълеп биле оламайлар. Ойле акъыллы олмакъ ерине, бойле дели 
олсалар даа эйидир. Береджек суали де саде олур, джевапны да раат 
берирсинъ». Мен буларны тюшюнир экеним, Дели Сабри фикримни 
окъугъан киби, манъа бакъты: 

— Сенден бир шей сораджагъым. Бакъайыкъ, джевапны берип 
олурсынъмы, — деди. 

Мен де озюмде эминлик дуйып, кулюмсиредим: 

— Эльбетте, сорай билесинъ, — деп джевапландым. 

— Не ичюн «Анаяса» бар да, «Бабаяса» ёкъ? 

Бу киби суальни ич те беклемедим, шашып къалдым. 

— Валлахи... неме... Бильмейим амма... Гъалиба... — деп 
тутукъланып башладым. Тилим санки тутулгъан киби олды. Бу адам 
да бу суалини къайдан тапты? Демек, акъыллылар тюшюнмеген 
шейлерни делилер тюшюнелер. 


Бир къач вакъыттан сонъ, озюмни джаиль ис этмемек ичюн, 
кетмеге къарар алдым. Ёл бою исе, Дели Сабри берген суали 
акъкъында эп фикир эттим. Джевабыны тапмакъ ичюн, базы йип 
уджларыны арадым. «Анаяса»нынъ «ана» сёзюне илиштим. 

Биринджиден, тюркчеде нелернинь анасы бар, оларны 
хатырламагъа тырыштым. Дели Сабрининъ айткъаны киби, «анаяса» 
бар, «бабаяса» исе ёкъ. «Анадолу» бар, «Бабадолу» ёкъ. «Ана ёл» бар, 
«Баба ёл» ёкъ. Айды яхшы, «Анасындан эмген сютню бурнундан 
чыкъармакъ» сёз ибареси анълашылгъан, я бунъа не дерсинъ: «Ана 
тили» бар, «Баба тили» ёкъ, «Яндым, анам» бар, «Яндым, бабам» ёкъ. 

Тюркченинъ «ана»ларыны тюшюнир экен, иш ериме кельгенимни 
дуймай къалдым. Болдургъанымны ис эттим. 

Креслогъа отурып, сыртыма таяндым. Акълымдан «Ана»ларны 
чыкъармагъа тырыштым. Бир къач вакъыт кечкен сонъ, Дели 
Сабрининъ суали кене акълыма кельди. Озь-озюме: 

— Я Дели Сабри «бабаларнен» багълы суаль берген олса, не япар 
эдим? — деп тюшюндим. 

Ве кене, энди ятып, нелернинъь «баба»лары олгъаныны 
тюшюнмеге башладым. «Баба йигит» бар, «Ана йигит» ёкъ, 
«Бабаджан» бар, «Анаджан» ёкъ. «Баба адам» бар, «Ана адам» ёкъ. 
Вапурларны алатларнен багъламакъ ичюн «искеле бабасы» дейлер, 
«искеле анасы» демейлер. 

Одагъа кирген зенаатдашым терен тюшюнджелерге далгъанымны 
анълап: 

— Газетагъа ёллайджакъ макъаленъни яздынъмы? — деп сорады. 

Мен де тюшюнмейип: 

— Ёкъ! Язаджакъ алым къалдымы ёкъса, анасыны сатайым! — 
дедим. 

— Не ичюн бабасыны сатмайсынъ? — деп сорады. 

— Тюркченинъ «ана»ларыны хатырлагъанда, бу акълыма 
кельмеген, — деп джевап бердим. 

Зенаатдашым ич бир шей анъламагъаны юзюнден белли эди. Энъ 
яхшысы, къалемни алып, бутюн буларны къайд этмек эди. Язмагъа 
башладым. Тюркчеде «ана»сы бар олгъанларнынъ ве «баба»сы 
олмагъанларнынъ; «баба»сы бар олгъанларнынъ ве «ана»сы 
олмагъанларыны корьдим. Бунынъ себеплерини огренмеге 
тырыштым. Бу суаль дерсинъ етерли дегиль киби, акълыма даа эм 
«ана», эм «баба» бир ерде къуллангъан келимелерни къыдырмагъа 
башладым. Акълыма бир шей кельмеди. Къалемни ташладым, 
башымны котердим. Къапынынъ огюнде, ширкетни зиярет этмеге 
истеген бир мусафир группасы... Къаршымда отургъан аркъадашым: 

— Мен кетем, — деди. 

— Отурса, — деп джевапландым. 

— Екъ, барайым. Анълагъаныма коре, бу ер бираздан «ана-баба 
куню»не бенъзейджек, — деди. 

— Хах! — дедим. — Аллахкъа шукюр! «Ананен бабаны» да бир 
арагъа кетирип олдым. Текрар къалемни алдым. «Ана-баба» кунюни 
озюме къайд эттим. Истегиме ириштим, амма аркъадашым худжур 


аджыманен бакъкъаныны ис эттим. Еринден тургъан аркъадашым 
Дели Сабриге рекъабет этмеген даа бир суаль берди: 

— Ана-бабаларны бир арагъа кетирдинъ, я балалар не олды? 

— Заман кельгенде, олар да догъар, — деп джевап бердим. 

— Яхшы, Аллах «аналы-бабалы» буютсин, деп, аджы-аджы 
кулерек одадан чыкъты. Аркъасындан къычырдым: 

— Буны да къайд эттим! 

Эгер онынъ теляшлы кеткенине бакъсанъ, меним афызам 
акъкъында чокътан бир къарар алгъан киби эди. Алымдан утандым. 
Бутюн буларгъа Дели Сабри себепчи олмадымы? Аталарымыз 
«Кёрнен яткъан къылыйлыкънен турар» бошуна айтмадылар. 

Бир дели мени къайдлар яптыраджагъыны къыркъ йыл 
тюшюнсем, хаял этмез эдим. «Даа делилик юкъунчлы дегиль» 
дейлер. Айды джаным сен де! 


Терджиме: Севиль Карашай. 


